MELLÉKLET A Bizottság és az Egyesült Államok Pénzügyminisztériumának közös jelentése az Európai Unió és az Amerikai Egyesült Államok közötti, az Európai Unióból származó pénzügyi üzenetadatoknak a terrorizmusfinanszírozás felderítésére irányuló program céljából történő feldolgozásáról és az Amerikai Egyesült Államok részére való átadásáról szóló megállapodás 6. cikkének (6) bekezdése szerinti, a TFTP keretében rendelkezésre bocsátott adatok jelentőségéről /* COM/2013/0843 final */





A BIZOTTSÁG KÖZLEMÉNYE AZ EURÓPAI PARLAMENTNEK ÉS A TANÁCSNAK A Bizottság és az Egyesült Államok Pénzügyminisztériumának közös jelentése az Európai Unió és az Amerikai Egyesült Államok közötti, az Európai Unióból származó pénzügyi üzenetadatoknak a terrorizmusfinanszírozás felderítésére irányuló program céljából történő feldolgozásáról és az Amerikai Egyesült Államok részére való átadásáról szóló megállapodás 6. cikkének (6) bekezdése szerinti, a TFTP keretében rendelkezésre bocsátott adatok jelentőségéről Jogalap Az Európai Unió és az Amerikai Egyesült Államok közötti, az Európai Unióból származó pénzügyi üzenetadatoknak a terrorizmus finanszírozásának felderítését célzó program céljából történő feldolgozásáról és az Amerikai Egyesült Államok részére való átadásáról szóló megállapodás (a továbbiakban: a megállapodás) 6. cikke (6) bekezdésének megfelelően az Európai Bizottság és az Egyesült Államok Pénzügyminisztériuma elkészítette a közös jelentést a terrorizmus finanszírozásának felderítésére irányuló program keretében rendelkezésre bocsátott adatok jelentőségéről, „különös figyelemmel a több éven át megőrzött adatok jelentőségére és a 13. cikk értelmében folytatott közös felülvizsgálatból származó vonatkozó információkra.” Eljárási szempontok Az Európai Bizottság és az Egyesült Államok Pénzügyminisztériuma közösen határozta meg e jelentés szabályait, a megállapodás 6. cikkének (6) bekezdésével összhangban. Az Európai Bizottság és az Egyesült Államok Pénzügyminisztériuma 2012 decemberében kezdte meg a jelentésre vonatkozó szabályokkal, megbízatással és módszertannal kapcsolatos megbeszéléseket. 2013. február 25-én az uniós és az amerikai értékelő csoportok Washingtonban tartottak találkozót, hogy megvitassák a jelentés előkészítését, egy második megbeszélésre pedig 2013. május 14-én, az Europol hágai központjában került sor. A hágai megbeszélés során az európai és az amerikai csoportok az Europol képviselőivel is találkoztak, hogy megvitassák valamennyi fél kezdeti hozzájárulását és a soron következő lépéseket. Uniós részről az Európai Bizottság 2013. május 13-án bizalmas találkozót tartott a tagállamok képviselőivel. A tagállamok és az Europol írásbeli anyagokat nyújtottak be, amelyeket figyelembe vettek és elemeztek e jelentés elkészítése során. Ezért az Europol az összes érintett tagállamnak szóló kérdőívet adott ki azzal a céllal, hogy összegyűjtse a jelentéshez való hozzájárulása szempontjából lényeges információkat. A kérdőív arra irányult, hogy jelen idejű áttekintést adjon a TFTP keretében rendelkezésre bocsátott adatok többletértékéről, az érintett tagállamok illetékes hatóságai által, konkrét ügyekben folyatott nyomozások tekintetében. Az Egyesült Államok értékelő csoportja 2013. február 1-je és május 24. között meghallgatta különféle ügynökségek terrorelhárítási nyomozóit, áttekintette azokat a terrorelhárítási ügyeket, amelyekben TFTP-t használtak fel, továbbá elemzett több mint 1 000 TFTP-jelentést a TFTP-ből származó információk jelentőségének értékelése céljából. Alkalmazási kör A jelentéshez az Egyesült Államok Pénzügyminisztériuma, az Europol és a tagállamok szolgáltattak információkat. A jelentés arra összpontosít, hogy miként használták fel a TFTP keretében rendelkezésre bocsátott adatokat, és milyen jelentőséggel bírnak azok az Egyesült Államokban és az EU-ban folytatott terrorizmus elleni nyomozások során. A jelentés számos olyan konkrét példát sorol fel, amikor a TFTP-adatok – ideértve a legalább három évig megőrzött adatokat is – jelentősnek bizonyultak a megállapodás 2010. augusztus 1-jei hatálybalépését megelőzően, és azóta az Egyesült Államokban és az EU-ban lefolytatott terrorizmus elleni nyomozások során. E jelentés mellett a TFTP-adatok hasznosságára és jelentőségére vonatkozó egyéb példák is bemutatásra kerültek a megállapodás 13. cikke alapján 2011 februárjában és 2012 októberében elvégzett két közös felülvizsgálat keretében. A tényszerű és konkrét adatok összeállítása fontos előrelépést jelent a TFTP működésének és többletértékének részletes magyarázata terén. A jelentés azokat a módszereket is ismerteti, amelyek segítségével az Egyesült Államok Pénzügyminisztériuma értékelte a megőrzési időket és a le nem hívott adatok törlését. A jelentés igazolja, hogy a TFTP keretében rendelkezésre bocsátott adatok – köztük a több évig megőrzött adatok – komoly értéket képviselnek az Egyesült Államokban, Európában és a világ más tájain zajló terrorelhárítási erőfeszítésekben. E közleménnyel együtt a Bizottság a mellékletben található közös jelentést is továbbítja az Európai Parlamentnek és a Tanácsnak. MELLÉKLET A Bizottság és az Egyesült Államok Pénzügyminisztériumának közös jelentése az Európai Unió és az Amerikai Egyesült Államok közötti, az Európai Unióból származó pénzügyi üzenetadatoknak a terrorizmusfinanszírozás felderítésére irányuló program céljából történő feldolgozásáról és az Amerikai Egyesült Államok részére való átadásáról szóló megállapodás 6. cikkének (6) bekezdése szerinti, a TFTP keretében rendelkezésre bocsátott adatok jelentőségéről a következőhöz: A Bizottság közleménye az Európai Parlamentnek és a Tanácsnak: Az Európai Unió és az Amerikai Egyesült Államok közötti, az Európai Unióból származó pénzügyi üzenetadatoknak a terrorizmusfinanszírozás felderítésére irányuló program céljából történő feldolgozásáról és az Amerikai Egyesült Államok részére való átadásáról szóló megállapodás 6. cikkének (6) bekezdése szerinti, a TFTP keretében rendelkezésre bocsátott adatok jelentőségéről szóló, a Bizottság az Egyesült Államok Pénzügyminisztériuma által készített közös jelentésről Összefoglaló Az Európai Unió és az Amerikai Egyesült Államok közötti, az Európai Unióból származó pénzügyi üzenetadatoknak a terrorizmus finanszírozásának felderítését célzó program céljából történő feldolgozásáról és az Amerikai Egyesült Államok részére való átadásáról szóló megállapodás (a továbbiakban: a megállapodás) 6. cikke (6) bekezdésének megfelelően az Európai Bizottság és az Egyesült Államok Pénzügyminisztériuma elkészítette ezt a közös jelentést a terrorizmus finanszírozásának felderítésére irányuló program keretében rendelkezésre bocsátott adatok jelentőségéről, „különös figyelemmel a több éven át megőrzött adatok jelentőségére és a 13. cikk értelmében folytatott közös felülvizsgálatból származó vonatkozó információkra.” A jelentéshez az Egyesült Államok Pénzügyminisztériuma, az Europol és a tagállamok szolgáltattak információkat. A jelentés arra összpontosít, hogy miként használták fel a TFTP keretében rendelkezésre bocsátott adatokat, és milyen jelentőséggel bírnak azok az Egyesült Államokban és az EU-ban folytatott terrorizmus elleni nyomozások során. A jelentés számos olyan konkrét példát sorol fel, amikor a TFTP-adatok – ideértve a legalább három évig megőrzött adatokat is – jelentősnek bizonyultak a megállapodás 2010. augusztus 1-jei hatálybalépését megelőzően, és azóta az Egyesült Államokban és az EU-ban lefolytatott terrorizmus elleni nyomozások során. E jelentés mellett a TFTP-adatok hasznosságára és jelentőségére vonatkozó egyéb példák is bemutatásra kerültek a megállapodás 13. cikke alapján 2011 februárjában és 2012 októberében elvégzett két közös felülvizsgálat keretében. A tényszerű és konkrét adatok összeállítása fontos előrelépést jelent a TFTP működésének és többletértékének részletes magyarázata terén. A jelentés azokat a módszereket is ismerteti, amelyek segítségével az Egyesült Államok Pénzügyminisztériuma értékelte a megőrzési időket és a le nem hívott adatok törlését. A jelentés igazolja, hogy a TFTP keretében rendelkezésre bocsátott adatok – köztük a több évig megőrzött adatok – komoly értéket képviselnek az Egyesült Államokban, Európában és a világ más tájain zajló terrorelhárítási erőfeszítésekben. 2. Háttér A TFTP-t az Egyesült Államok Pénzügyminisztériuma hozta létre röviddel a 2001. szeptember 11-i terrortámadások után, amikor megkezdte jogilag kötelező adat-előállítási utasítások kiadását az Egyesült Államokban tárolt pénzügyi fizetési üzenetadatokat kezelő szolgáltató számára, hogy ezeket az adatokat kizárólag a terrorizmus és annak finanszírozása elleni küzdelemben használják fel. 2009 végéig a szolgáltató valamennyi fontos pénzügyi üzenetadatot az Európában és az Egyesült Államokban található két azonos szerveren tárolta. A szolgáltató 2010. január 1-jén üzembe helyezet új üzenettárolási rendszerét, amely két feldolgozási övezetből áll. Ezek egyike az Egyesült Államokban, a másik pedig az Európai Unióban található. Ahhoz, hogy a TFTP a szóban forgó új feltételek mellett is folyatódhasson, szükségesnek ítélték meg, hogy új megállapodás jöjjön létre az Európai Unió és az Egyesült Államok között ebben a kérdésben. Miután a megállapodás kezdeti változata nem kapta meg az Európai Parlament hozzájárulását, 2010 folyamán megtárgyalták és elfogadták a felülvizsgált változatot. Az Európai Parlament 2010. július 8-án adta hozzájárulását a megállapodáshoz, majd az a Tanács 2010. július 13-i jóváhagyását követően 2010. augusztus 1-jén lépett hatályba. A megállapodás fontos szerepet biztosít az Europol számára, amely felelős azért, hogy megkapja az adatszolgáltatás iránti megkeresések és valamennyi kiegészítő dokumentum egy példányát, és ellenőrizze, hogy az Egyesült Államok szóban forgó adatszolgáltatás iránti megkeresései eleget tesznek a megállapodás 4. cikkében meghatározott egyes feltételeknek, ideértve azt is, hogy a megkeresések megfogalmazása a lehető legpontosabb annak érdekében, hogy a kért adatok mennyisége a lehető legkisebb legyen. Amint az Europol megerősíti, hogy a megkeresés eleget tesz a meghatározott feltételeknek, az adatszolgáltató jogosult ás köteles adatokat szolgáltatni az Egyesült Államok Pénzügyminisztériumának. Az Europol nem rendelkezik közvetlen hozzáféréssel az adatszolgáltató által az Egyesült Államok Pénzügyminisztériumához benyújtott adatokhoz, és nem végez lekérdezéseket a TFTP-adatokban. A megállapodás kimondja, hogy a TFTP-lekeresést pontosan meg kell határozni, és olyan ismert információkon vagy bizonyítékokon kell alapulnia, amelyekből következően megalapozottan feltételezhető, hogy a lekeresés alanya összefüggésbe hozható a terrorizmussal vagy a terrorizmus finanszírozásával. A TFTP-megállapodás 12. cikkének megfelelően a lekeresések olyan független ellenőrök által végzett ellenőrzés és felügyelet alá tartoznak, akik jogosultak megkérdőjelezni és leállítani a túlzottan általános vagy egyéb olyan kereséseket, amelyeket nem felelnek meg a megállapodás 5. cikkében foglalt szigorú biztosítékoknak és ellenőrzéseknek. A megállapodás 13. cikke előírja a biztosítékok, ellenőrzések és kölcsönösségi rendelkezések rendszeres közös felülvizsgálatát, amit az Európai Unió és az Egyesült Államok, többek között az Európai Bizottság, az Egyesült Államok Pénzügyminisztériuma, valamit az uniós tagállamok két adatvédelmi hatósága képviselőiből, valamint esetleg biztonsági és adatvédelmi szakértőkből és igazságügyi tapasztalattal rendelkező személyekből álló felülvizsgálati csoportoknak kell elvégezni. Két közös felülvizsgálatot már elvégeztek, a harmadik közös felülvizsgálatot pedig 2014-re tervezik. Mindegyik közös felülvizsgálat olyan ügyeket vizsgált, amikor a TFTP-ből származó információkat használtak a terrorizmus vagy a terrorizmus finanszírozásának megakadályozása, kivizsgálása, felderítése, illetve büntetőeljárás alá vonása céljából. A 2011 februárjában folytatott első közös felülvizsgálat folyamán az Egyesült Államok Pénzügyminisztériuma számos (titkosított) példát szolgáltatott arra, hogy a terrorizmussal összefüggő, nagy horderejű ügyekben a TFTP-ből származó információkat használtak fel. Az első közös felülvizsgálatról szóló jelentés elismeri a TFTP értékét, valamint leszögezi, hogy „a program kezdete és a megállapodás hatálybalépése óta rendelkezésre bocsátott, számos titkosszolgálati információ jelzi, hogy a TFTP világszerte – különös tekintettel az Egyesült Államokra és az Európai Unióra – folyamatos hasznot hajt a terrorizmus és az ahhoz biztosított finanszírozás megelőzése, valamint az ellene folytatott küzdelem terén.”[1] A megállapodás 2012 októberében lefolytatott második közös felülvizsgálata során a Egyesült Államok Pénzügyminisztériuma benyújtott egy mellékletet, amely a különleges nyomozások 15 olyan konkrét példáját tartalmazta, ahol a TFTP-adatok döntő fontosságúnak bizonyultak a terrorellenes nyomozások folyamán.[2] A második közös felülvizsgálatról szóló jelentés arra a következtetésre jut, hogy „az Europol és a tagállamok egyre inkább tisztában vannak a TFTP-adatok jelentőségével a terrorizmus és annak EU-n belüli finanszírozása elleni küzdelemmel, és azok megelőzésével összefüggő feladataik szempontjából”[3], továbbá a kölcsönösségi szabályok révén „egyre nagyobb hasznot húznak abból”[4]. A megállapodás 6. cikkének (6) bekezdése előírja, hogy az Európai Bizottság és az Egyesült Államok Pénzügyminisztériuma közös jelentést készít a TFTP keretében rendelkezésre bocsátott adatok jelentőségéről a megállapodás hatálybalépését követő legkésőbb három évvel, különös figyelemmel a több éven át megőrzött adatok jelentőségére és a 13. cikk értelmében folytatott közös felülvizsgálatból származó vonatkozó információkra. 3. Eljárási szempontok Az Európai Bizottság és az Egyesült Államok Pénzügyminisztériuma közösen határozta meg e jelentés szabályait, a megállapodás 6. cikkének (6) bekezdésével összhangban. Az Európai Bizottság és az Egyesült Államok Pénzügyminisztériuma 2012 decemberében kezdte meg a jelentésre vonatkozó szabályokkal, megbízatással és módszertannal kapcsolatos megbeszéléseket. 2013. február 25-én az uniós és az amerikai értékelő csoportok Washingtonban tartottak találkozót, hogy megvitassák a jelentés előkészítését, egy második megbeszélésre pedig 2013. május 14-én, az Európol hágai központjában került sor. A hágai megbeszélés során az európai és az amerikai csoportok az Europol képviselőivel is találkoztak, hogy megvitassák valamennyi fél kezdeti hozzájárulását és a soron következő lépéseket. Uniós részről az Európai Bizottság 2013. május 13-án bizalmas találkozót tartott a tagállamok képviselőivel. A tagállamok és az Europol írásbeli anyagokat nyújtottak be, amelyeket figyelembe vettek és elemeztek e jelentés elkészítése során. Ezért az Europol az összes érintett tagállamnak szóló kérdőívet adott ki azzal a céllal, hogy összegyűjtse a jelentéshez való hozzájárulása szempontjából lényeges információkat. A kérdőív arra irányult, hogy jelen idejű áttekintést adjon a TFTP keretében rendelkezésre bocsátott adatok többletértékéről, az érintett tagállamok illetékes hatóságai által, konkrét ügyekben folyatott nyomozások tekintetében. Az Egyesült Államok értékelő csoportja 2013. február 1-je és május 24. között meghallgatta különféle ügynökségek terrorelhárítási nyomozóit, áttekintette azokat a terrorelhárítási ügyeket, amelyekben TFTP-t használtak fel, továbbá elemzett több mint 1 000 TFTP-jelentést a TFTP-ből származó információk jelentőségének értékelése céljából. Az e jelentésben tárgyalt példák rendkívül bizalmas nyomozásokból származnak, amelyek akár jelenleg is folyamatban lehetnek. Ezért a szóban forgó nyomozások védelme érdekében egyes információkat átszerkesztettünk. 4. A TFTP keretében rendelkezésre bocsátott adatok jelentősége A TFTP 2001-es létrehozása óta több tízezer hírszerzési információt és több mint 3 000 jelentést (amelyek több TFTP-bizonyítékot tartalmaznak) szolgáltatott a terrorellenes hatóságoknak világszerte, ezek közül több mint 2 100 jelentést európai hatóságok számára.[5] Az elmúlt évtized legjelentősebb terrortámadásai és tervezett merényletei ügyében folytatott nyomozások során sok esetben – köztük az alábbiakban – használták a TFTP-t: A megállapodás megkötését követő időszakban az alábbi eseményekkel összefüggésben: · a 2013. áprilisi bostoni maratoni futóversenyen elkövetett bombatámadások; a 2012. évi londoni nyári olimpiai játékokkal kapcsolatos fenyegetések; a Szaúd-Arábia egyesült államokbeli nagykövetének meggyilkolására irányuló 2011-es összeesküvés; az Anders Breivik által végrehajtott, 2011. júliusi norvégiai támadások, valamint 2010 októberében, a nigériai Függetlenség Napján, gépjárműbe rejtett pokolgéppel elkövetett robbantás. A megállapodás megkötését megelőzően: az ugandai Kampalában, a labdarúgó-világbajnokság selejtező mérkőzésének szurkolói ellen elkövetett 2010. júliusi támadás; egy jakartai szálloda elleni, 2009. júliusi támadás; az al-Shabab milícia által elkövetett több vízijármű-eltérítés és emberrablás – ideértve az MV Pompei belga hajó 2009-es hatalomba kerítését; a 2008. novemberi mumbai merénylet; az Iszlám Dzsihád Unió németországi célpontok ellen, 2007 szeptemberében tervezett merényletei; a New Yorki John F. Kennedy repülőtér ellen 2007-ben tervezett merénylet; egy transzatlanti járaton, folyékony robbanóanyaggal, 2006-ban megkísérelt bombatámadás; a 2005. júliusi londoni bombatámadások; Theo van Gogh terrorista szándékkal történt, 2005. novemberi meggyilkolása; a 2004. márciusi madridi vasúti bombatámadások, valamint a 2002. októberi, Balin elkövetett bombamerénylet. Az uniós és az amerikai értékelő csoportok a TFTP jelentőségét illetően meghallgatták az Europolt, az Egyesült Államok Pénzügyminisztériumát, valamint más hatóságokat. A terrorelhárítási nyomozók megállapítása szerint a TFTP egyedülálló, rendkívül pontos információkat tartalmaz, amelyek komoly jelentőséggel bírnak a terroristákat támogató hálózatok felgöngyölítésében, valamint a terrorizmus finanszírozására vonatkozó új módszerek megállapításában. Azokban az esetekben, amikor az érintettek nevén vagy bankszámlaszámán kívül nem sok adat ismert a terrorizmussal gyanúsított személyekről, a TFTP révén rendelkezésre bocsátott információkból döntő fontosságú adatokra derülhet fény, ideértve helyszíneket, pénzügyi tranzakciókat és bűntársakat. A TFTP egyedülálló jelentőségét a bankszámlaadatok pontossága adja, ugyanis az érintett személyek egyértelműen érdekeltek abban, hogy pontos információkat adjanak annak érdekében, hogy a pénz elérkezzen a címzetthez. A legtöbb terrorelhárítási nyomozás sokféle forrásból származó, jelentős mennyiségű információ összegyűjtésére, cseréjére és elemzésére épül. A megállapodás végrehajtásának tapasztalatai, valamint a terrorelhárítási nyomozásban részt vevő, és a terrorizmussal és a pénzügyi hírszerzéssel kapcsolatos ügyekben általános hatáskörrel rendelkező tagállami hatóságokkal folytatott nagyszámú együttműködés alapján megállapítható, hogy rendkívüli jelentőséget tulajdonítanak a TFTP-adatoknak, amelyek egyedülálló eszközt jelentenek ahhoz, hogy gyors, pontos és megbízható információkat szolgáltassanak a terrorizmus finanszírozásával és tervezésével kapcsolatos, gyanús cselekményekkel összefüggő tevékenységekről. Sor került a megállapodás alapján rendelkezésre bocsátott, TFTP-ből származó információkat felhasználó különböző ügynökségeknél dolgozó amerikai terrorelhárítási nyomozók meghallgatására annak megállapítása céljából, hogy mennyire jelentős szerepet játszik a program a nyomozásaik során. A felmérésben részt vevő nyomozók egyetértettek azzal, hogy a TFTP olyan értékes információkat nyújt, amelyek felhasználhatók a terroristák és az őket támogató hálózatok azonosítására és felkutatására. Továbbá megjegyezték, hogy a TFTP adatai fontos betekintést adnak a világ legveszélyesebb terrorista szervezeteit – köztük a következőket: al-Kaida, al-Kaida az Iszlám Maghreb Földjén, arab-félszigeti al-Kaida, Al Shabaab, Iszlám Dzsihád Unió, Üzbég Iszlám Mozgalom, valamint iráni Iszlám Forradalmi Gárda- Qods (Jeruzsálem) Haderő – pénzügyileg támogató hálózatokba. A nyomozók megállapították, hogy a TFTP keretében rendelkezésre bocsátott információk lehetővé teszik számukra, hogy azonosítsák a pénzügyi támogatás új csatornáit, valamint korábban nem ismert bűntársakat, a terrorista szervezetekhez kapcsolódó fedőszervezeteket és álneveket, továbbá hogy értékeljék/megerősítsék a meglévő hírszerzési információkat, valamint olyan információkat biztosítanak, amelyek felhasználhatók új nyomozati célpontok azonosításához. Több meghallgatott nyomozó megjegyezte, hogy a TFTP-ből származó, pénzügyi tranzakciókra vonatkozó információk lehetővé teszik számukra a hiányzó információk megszerzését, és olyan kapcsolatok feltárását, amelyekre más forrásokból nem derült fény. A terrorista szervezetek különféle okokból folyamatos készpénzellátásra szorulnak; többek között az terrorakciókhoz és a vesztegetésekhez, az utazások lebonyolításához, a tagok kiképzéséhez és toborzásához, dokumentumok hamisításához, fegyverek beszerzéséhez és a támadások előkészítéséhez kapcsolódó költségek fedezéséhez. A terrorelhárítási nyomozók sokféle adatkészletet vesznek igénybe a szóban forgó akciók felderítése és meghiúsítása érdekében. Mégis előfordulhatnak olyan információhiányok, amelyek megakadályozhatják, hogy a nyomozók minden szempontból átlássák ezeket a hálózatokat. A TFTP pontos pénzügyi üzenetadatokat nyújt a nyomozóknak, amelyek tartalmazhatnak számlaszámokat, banki azonosító kódokat, neveket, címeket, tranzakciós összegeket, dátumokat, e-mail címeket, és telefonszámokat. Ezen információk segítségével a nyomozók feltérképezhetik a terroristák pénzügyi támogató hálózatait, ideértve a korábban nem ismert bűntársak azonosítását is. Például egy 2012-es ügyben a TFTP keretében rendelkezésre bocsátott információk révén derült fény arra, hogy egy ismert, terrorizmussal gyanúsított személy aláírása is szerepel egy szervezet olyan számláján, amelyen keresztül több gyanús tranzakcióra került sor. A későbbi TFTP-ellenőrzések fényt derítettek e szervezet és egy másik olyan szervezet közötti pénzmozgásokra is, amelyet azzal gyanúsítottak, hogy anyagi támogatást nyújtott az érintett földrajzi régióban működő más terrorszervezetek számára. A TFTP keretében rendelkezésre bocsátott adatok arra is felhasználhatók, hogy olyan bizonyítékokat szolgáltassanak, amelyek elősegítik a terrorista hálózatokban részt vevő személyek azonosítását és lokalizálását, továbbá hogy bizonyítékokat nyújtsanak a terrortámadásokat elősegítő pénzügyi tevékenységekre. Például egy gyanúsítottat lokalizálni lehet annak ellenőrzésével, hogy mikor és hol zárt le és/vagy nyitott új bankszámlát az utolsó ismert tartózkodási helyétől eltérő városban vagy országban. Ez egyértelműen jelzi, hogy a személy elköltözhetett. Ugyanakkor még ha a gyanúsított nem is változtatja meg a bankszámláit, hanem úgy költözik el, hogy továbbra is a régi számlát használja (pl. elektronikus banki tevékenység révén), akkor is lehetőség van a tartózkodási hely megváltoztatásának felderítésére, például úgy, hogy azonosítják bizonyos áruk vagy szolgáltatások kifizetését (pl. olyan javítás, karbantartás vagy egyéb tevékenység esetében, amelyet általában az adott személy lakóhelyén szoktak elvégezni). A TFTP-adatok pontosságának köszönhetően közeli bűntársaik kifizetései és vásárlásai révén még akkor is lokalizálni lehetett a gyanúsítottakat, ha rendkívül óvatosan jártak el banki tranzakcióik során. A TFTP alapvető információkat szolgáltathat a terrorizmussal gyanúsított személyek mozgásáról és kiadásaik jellegéről. Még a terrorizmussal gyanúsított személyhez kapcsolódó egy vagy több (a tranzakciókat illetően) „nem aktív” bankszámla is hasznos jelzést jelenthet arra nézve, hogy a gyanúsított esetleg elhagyott egy bizonyos országot. A TFTP alapján akkor is információkhoz lehet jutni terrorizmussal vagy a terrorizmus harmadik országokban történő finanszírozásával gyanúsított amerikai és uniós állampolgárokról és lakosokról, ha nem érkezik időben válasz a kölcsönös jogsegély iránti megkeresésekre. Egy 2010-es ügyben a TFTP elősegítette egy olyan, terrorista bűncselekménnyel gyanúsított és az EU-n belül lakóhellyel rendelkező személy lokalizálását, aki eltűnt az Unió területéről. Kiderült, hogy az adott személy új bankszámlával rendelkezik egy közel-keleti országban. A további vizsgálatok megerősítették, hogy az illető tényleg ebben a harmadik országban lakik, így oda lehetett összpontosítani a megfelelő nemzetközi elfogatóparancsot alátámasztó nyomozati erőforrásokat. Egy másik ügyben a TFTP-t használták a Rachid Benomari francia állampolgárral szembeni nyomozás során, akit azzal gyanúsítanak, hogy az al-Kaida és az al-Shabaab számára toboroz és szerez pénzforrásokat. Benomarit két további al-Shabaab-aktivistával együtt akkor tartóztatták le, amikor 2013 júliusában illegálisan léptek Kenya területére. Benomari és bűntársai terrorizmussal kapcsolatos vádak miatt szerepeltek az uniós tagállamok körözési listáin, és az Interpol vörös színű felhívást adott ki Benomari letartóztatása céljából. A TFTP keretében rendelkezésre bocsátott információk révén a nyomozók hozzájutottak Benomari bankszámlaszámához, és azonosították korábban ismeretlen pénzügyi támogatóit. Az Egyesült Államok Pénzügyminisztériuma a 10. cikk szerinti megkeresésre válaszul az Europol tudomására hozta ezeket az információkat. A terrorelhárítási nyomozók számos ügyben arra használták fel a TFTP-ből megkapott adatokat, hogy pontos és gyors hírszerzési bizonyítékokat szolgáltassanak, amelyek elősegítik a terrorizmus ügyében folytatott nyomozásokat. Például a TFTP keretében rendelkezésre bocsátott információkat használtak fel arra, hogy feltárják a Szaúd-Arábia egyesült államokbeli nagykövetének meggyilkolására irányuló, Manssor Arbabsiar és az Iszlám Forradalmi Gárda- Qods (Jeruzsálem) Haderő által 2011-ben tervezett merénylet során igénybe vett finanszírozási forrásokat[6]. A nyomozók a TFTP felhasználásával azonosítani tudtak egy 100 000 USD értékű tranzakciót, amelynek során egy Iránon kívüli harmadik országbeli bankból utalták át az említett összeget egy, a gyilkosság végrehajtására Arbabsiar által toborozott személy egyesült államokbeli banknál vezetett bankszámlájára. Arbabsiart letartóztatták, később beismerte a bűnösségét és 25 évi szabadságvesztésre ítélték. A TFTP az Al-Nusrah Frontra vonatkozó nyomozást is elősegítette. Az ENSZ Biztonsági Tanácsának Szankciós Bizottsága, valamint az Egyesült Államok és az Európai Unió az al-Kaida fedőszervezeteként azonosította ezt a szervezetet, és ennek következtében az ENSZ kötelezően elrendelte a szervezet vagyonának befagyasztását az egész világon. Az Al-Nusrah Front 2011 szeptembere óta több mint 1 100 terrortámadásért, gyilkosságért és sok száz szíriai polgár megsebesítéséért vállalt felelősséget. A TFTP keretében rendelkezésre bocsátott információk szerint az Al-Nusrah Front számára pénzforrásokat szerző, közel-keleti bázisú szervezet 2012 óta több mint 1,4 millió eurónak megfelelő értékű összeget gyűjtött össze, amelyet legalább 20 különböző országban – többek között Franciaországban, Németországban, Írországban, Hollandiában, Spanyolországban, Svédországban és az Egyesült Királyságban – letelepedett donorok különféle pénznemekben adományoztak. Az amerikai terrorelhárítási nyomozók világszerte megosztották ezt az információt a terrorizmus elleni hatóságokkal, többek között az európai és közel-keleti hatóságokkal. Legalább egy olyan eset előfordult, amikor egy harmadik ország további TFTP-lekérdezést igényelt folyamatban lévő nyomozásának elősegítése céljából. Az Egyesült Államok Pénzügyminisztériuma továbbra is felhasználja a TFTP-t az Unióban letelepedett terroristák szíriai kiképzésének kivizsgálására. A Pénzügyminisztérium terrorelhárítási elemzői TFTP-lekérdezéseket végeztek a terrorizmussal gyanúsított Mohommod Hassin Nawaz és Hamaz Nawaz esetében. Az angol hatóságok 2013. szeptember 16-án a franciaországi Calais-ból való odautazásukat követően az angliai Doverben letartóztatták a Nawaz testvéreket, akiket terrorista bűncselekményekkel vádoltak meg, többek között azzal, hogy elutaztak egy szíriai terrorista-kiképző táborba. A TFTP-ből származó hírszerzési értesülések tranzakciókra – többek között számlaszámokra, összegekre, dátumokra és potenciális bűntársakra, köztük a terrorizmus finanszírozásával gyanúsítható személyekre – vonatkozó információkat biztosítottak. A terrorista szervezetek sokféle módszert használnak akcióik finanszírozásához. E módszerek közé tartozhat a pénzmosás, a kábítószer-kereskedelem, a lopás, valamint fedőszervezetek alkalmazása pénzgyűjtés céljából. A TFTP keretében rendelkezésre bocsátott információk segítséget nyújthatnak a terrorelhárítási nyomozóknak a terroristák és támogatóik által, működésük finanszírozásához alkalmazott eszközök meghatározásához. A terrorista szervezetek gyakran használnak fedővállalatokat, hogy törvényes üzleti tevékenységet hozzanak létre a szankciók kikerülése és a globális pénzügyi rendszer felhasználása érdekében. A TFTP keretében rendelkezésre bocsátott információk olyan kulcsfontosságú adatokat tartalmaznak – többek között neveket, banki azonosítási kódokat, tranzakciós összegeket és dátumokat –, amelyek segítségével a fedőszervezetek hozzáköthetők a terrorista csoportokhoz. A gyanús fedővállalat és egy ismert terrorista közötti tranzakció részletes adatai tartalmazhatják azokat az információkat, amelyekre a nyomozóknak szükségük van annak alátámasztásához, hogy az állítólagosan törvényes szervezet a terrorista szervezet javára gyűjt pénzeszközöket. Továbbá a TFTP-ből származó információk révén azonosítani lehet korábban nem ismert fedőszervezeteket, valamint a szóban forgó szervezeteket irányító, a terrorista csoportokhoz kötődő egyéneket. A TFTP-t használták a különleges minősítésű, világszerte tevékenykedő terrorista[7], Abd-al-Majid Al-Zindani által alapított Charitable Society for Social Welfare (társadalmi jólét jótékonysági szervezete) már megszűnt egyesült államokbeli ágazatának ügyében folytatott nyomozás során. Anwar al-Aulaqi, az arab-félszigeti al-Kaida elhunyt aktivistája töltötte be a szervezet alelnöki tisztségét. Az Egyesült Államok Szövetségi Ügyészségének leírása szerint a jótékonysági szervezet az al-Kaidát és Oszama bin Ladent támogató fedőszervezet. A TFTP keretében rendelkezésre bocsátott információk derítettek fényt az e szervezethez kötődő tranzakciókra és bűntársakra. A TFTP keretében rendelkezésre bocsátott információk hozzájárultak továbbá az iráni Saderat bankkal szemben, a terrorizmushoz nyújtott támogatása miatt folytatott nyomozáshoz. A Saderat bank minősítésére illegális tevékenysége miatt került sor; ennek következtében befagyasztották a bank – más országok mellett – az Egyesült Államokban és az Európai Unióban található vagyonát. Az iráni kormány a mintegy 3 200 fiókkal rendelkező Saderat bankot használta fel arra, hogy pénzeszközöket juttasson el többek között a Hezbollah és a Hamasz számára. A Saderat bank 2001 és 2006 között 50 millió USD-t utalt át a bank iráni központjából a londoni leányvállalatán és a bejrúti fióktelepén keresztül a Hezbollah libanoni fedőszervezete számára, amely támogatja az erőszakos cselekményeket. A TFTP keretében rendelkezésre bocsátott információk döntő szerepet játszottak a terrorelhárítási nyomozók arra irányuló erőfeszítéseiben, hogy felgöngyölítsék a Saderat bank terrorista csoportokkal folytatott pénzügyi tranzakcióit, és a világméretű szankciók kijátszása érdekében pénzügyi intézményekkel létesített kapcsolatait. A terrorista szervezetek gyakran alkalmaznak megtévesztést illegális finanszírozási csatornáik leplezésére. A TFTP-ből származó információk elősegítették a Hezbollah által, a működését finanszírozó, kábítószerből származó pénzek tisztára mosására használt pénzügyi csatorna azonosítását. Ebben a rendkívül bonyolult rendszerben a Hezbollah kábítószereket árul Európában, majd az Egyesült Államokban vásárolt használt autók Afrikában történő értékesítése révén mossa tisztára ezt a pénzt. A használt autók és kábítószerek értékesítéséből származó nyereséget eljuttatják Libanonba, bizonyos libanoni elszámolóházak számára. Az Egyesült Államok Pénzügyminisztériuma meghatározta azokat az elszámolóházakat, amelyek segítségével a Hezbollah átutalta a tevékenységének finanszírozásához szükséges pénzeszközöket, vagy további használt autók vásárlása céljából visszautalta azokat az Egyesült Államokba. A TFTP hírszerzési információi nemrégiben, vagyis 2013 elején lehetővé tették a nyomozók számára a Hezbollah, egyes elszámolóházak és az Egyesült Államokban működő használtautó-kereskedések közötti pénzmozgások azonosítását. Az Egyesült Államok Pénzügyminisztériuma továbbra is aggódik amiatt, hogy az elszámolóházakat esetleg felhasználják a pénzügyi rendszerhez való hozzáférés elősegítésére, és tevékenyen nyomon követi azokat a terrorelhárítási bizonyítékokat és intézkedéseket, amelyek célja a terrorista tevékenységet támogató pénzügyi rendszer felderítése, és alkalmazásának megszüntetése. A pénzügyi tranzakciók olyan információkat is szolgáltathatnak a terrorelhárítási nyomozók számára, amelyek a terroristák kiképzését elősegítő egyének azonosításhoz szükségesek. A terrorszervezeteknek finanszírozásra van szükségük ahhoz, hogy bűntársaik elutazhassanak a kiképzőközpontokba. Ezek az ügyletek gyakran azt is jelzik, hogy egy terrorizmussal gyanúsított személy mikor döntött úgy, hogy aktív szerepet vállal, és csatlakozik egy csoporthoz vagy szervezethez. A TFTP keretében rendelkezésre bocsátott információk révén a nyomozók hozzájuthatnak a szóban forgó személyek felkutatásához szükséges adatokhoz, ilyenek többek között az utazás dátumai, a tranzakciós összegek, a nevek, álnevek, a földrajzi helyek és az elérhetőségi adatok. Például a TFTP-t használták annak elősegítésére, hogy hírszerzési bizonyítékokat nyújtsanak az al-Shabaab tevékenységét elősegítő Omar Awadh Omar ügyében folytatott nyomozáshoz. Omar elősegítette az al-Shabaab finanszírozását, továbbá a gyanú szerint támogatást nyújtott a külföldi harcosok és az utánpótlás Szomáliába történő eljuttatásához. Omar állítólag részt vett annak a 2010. július 11-i támadásnak a megtervezésében, amelynek az ugandai Kampalában megrendezett világbajnoki selejtező mérkőzés szurkolói voltak a célpontjai. Az Al-Shabaab vállalta a felelősséget ezért a támadásért, amelyben 74-en veszítették az életüket. A TFTP lényeges hírszerzési információkat szolgáltatott, amelyek segítségével azonosították az Omar támogató hálózatában részt vevő személyeket, és korábban nem ismert bankszámlákra derült fény. Omar jelenleg letartóztatásban van, és bíróság elé állításra vár Ugandában. Az Egyesült Államok Pénzügyminisztériuma szintén minősítette Omart az 13536. sz. elnöki rendelet alapján, amely a Szomália békéjét, biztonságát és stabilitását fenyegető veszélyek ellen irányul. A TFTP alkalmazása a tagállamok és az EU részéről Bár a TFTP-t az Egyesült Államok hatóságai dolgozták ki, a megállapodásba foglalt kölcsönösségi záradék alapján a tagállamok és az Unió felhasználhatják a TFTP-t saját terrorelhárítási nyomozásaik céljából. A megállapodás 10. cikke értelmében a tagállamok és az Eurojust kérhetik a TFTP révén szerzett vonatkozó információk lekeresését, amit az Egyesült Államok Pénzügyminisztériuma az 5. cikk biztosítékaival összhangban haladéktalanul elvégez. Az előbbiektől függetlenül, a megállapodás 9. cikke értelmében az Egyesült Államok Pénzügyminisztériuma önként biztosítja a TFTP révén létrehozott fontos információkat az érintett tagállamok, az Europol és az Eurojust számára. A megállapodás hatálybalépése óta a tagállamokban egyre inkább tudatosul, hogy rendelkezésükre áll a TFTP mint nyomozati eszköz. Több tagállam és az Europol folyamatosan igénybe veszi a TFTP-ből származó információkat és az annak révén kézhez kapott jelentős nyomozati bizonyítékokat. Az elmúlt három évben a tagállamok és az EU összesen 158 megkeresést nyújtottak be a 10. cikk alapján, és 924 nyomozást segítő bizonyítékot kaptak a TFTP-ből[8]. Például Spanyolország 10. cikk szerinti, összesen 11 megkeresése 93 nyomozást segítő bizonyítékot eredményezett a terrorizmussal vagy annak finanszírozásával összefüggésbe hozható természetes és jogi személyekre vonatkozóan. A 11 megkeresésből három belföldi szeparatista csoportokra vonatkozott: kettő az ETA-ra[9] – ezek 25 bizonyítékot eredményeztek –, egy pedig a Resistência Galegára[10], amely nyomán négy bizonyíték keletkezett. Ami az al-Kaidát illeti, Spanyolország négy megkeresést küldött és 11 bizonyítékot kapott meg, míg a Hezbollahra vonatkozó két megkeresés nem kevesebb mint 27 bizonyítékot eredményezett. Továbbá egy megkeresés, amely a PKK[11] szeparatista csoportot érintette, 19 nyomozati bizonyítékot eredményezett, valamint egy, a terrorizmus és a fegyverek elterjedése elleni nyomozással kapcsolatos megkeresés nyomán hét nyomozati bizonyíték keletkezett. Ugyanezen időszak folyamán az Egyesült Államok – a 9. cikk alapján – 23 alkalommal önként szolgáltatott fontos információkat a tagállamoknak és az Uniónak. Ezek az információk 94 nyomozati bizonyítékot tartalmaztak[12]. Az Europol által egybegyűjtött és rendelkezésre bocsátott alábbi ügyek azt szemléltetik, hogy miként használták fel a TFTP-t a tagállamok, és milyen nyomozati eredmények születtek a megállapodás 10. cikke alapján benyújtott, lekeresés iránti megkeresések nyomán.[13] Az említett információk kiegészítik az e jelentés 4. szakaszában nyújtott információkat. E szakaszban néhány európai példát alkalmaztunk annak elmagyarázására, hogy milyen szerepet játszanak a TFTP-ből származó információk a terrorelhárítási nyomozások során. A példák megválasztása és az információszolgáltatás során tiszteletben kellett tartani a titkosságra és a biztonságra vonatkozó követelmények által előírt korlátozásokat. 1. ügy: Iszlámista terrorista tevékenység Terrorista csoport/tevékenység: Iszlámista terrorista tevékenységek (ismeretlen/névtelen szervezet) Az ügy ismertetése: Egy 40 éves férfival szemben folytatott nyomozás, akit azzal gyanúsítottak, hogy külföldi fegyveres szolgálatra toborozták és terrorista szervezet tagja. Ezt a személyt terrortámadások előkészítésével és/vagy végrehajtásával is gyanúsítják. Visszajelzés a tagállamtól: A 10. cikk szerinti megkeresést követően a hírszerzési bizonyítékok megerősítették a korábban ismert adatokat, a bizonyítékok naprakésznek bizonyultak, és a terrorizmushoz/bűnözéshez fűződő új kapcsolatokat tartalmaztak. A bizonyítékok időkerete: 2008–2011 2. ügy: Hamasz Terrorista csoport/tevékenység: A Hamasz (Harakat al-Muqāwamah al-Islāmiyyah, Iszlám Ellenállási Mozgalom) palesztin szunnita iszlám vagy iszlámista mozgalom, amely a szervezet katonai szárnyával (Izz ad-Din al-Qassam brigádok) együtt a palesztin területeken fejti ki tevékenységét. Az Európai Unió, Izrael, az Egyesült Államok, Kanada és Japán terrorszervezetnek minősíti a Hamaszt. Az ügy ismertetése: Nyomozás egy tagállami jogszabályok alapján szankcionált nonprofit szervezet ügyében. Ez a nonprofit szervezet egy másik tagállamban működő hasonló nonprofit szervezet testvérszervezete, amelyet a Hamasznak nyújtott támogatás miatt szankcionáltak. Az a gyanú merült fel, hogy a vizsgált szervezet a testvérszervezetén keresztül komoly finanszírozást nyújtott a Hamasz pénzügyi támogatása céljából. Visszajelzés a tagállamtól: A 10. cikk szerinti megkeresést követően a hírszerzési bizonyítékok megerősítették a korábban ismert adatokat, és naprakésznek bizonyultak. A nonprofit szervezettől származó pénzeszközöket a 10. cikk szerinti megkeresés elküldése előtt befagyasztották, azonban a TFTP-ből származó „tranzakciókat a pénzmosásra utaló jelek miatt jelentették a pénzügyi hírszerző egységnek, és ezt a tevékenységet később terrorszervezet finanszírozásaként határozták meg”. A bizonyítékok időkerete: 2011 3. ügy: PKK Terrorista csoport/tevékenység: A Kurd Munkáspárt (Partiya Karkerên Kurdistan vagy Parti Karkerani Kurdistan) – közismert nevén a PKK, amely KGK-ként, korábbi elnevezése szerint pedig mint KADEK (A Szabad és Demokratikus Kurdisztán Kongresszusa) vagy KONGRA-GEL (Kurd Népi Kongresszus) is ismert – kurd szervezet, amely 1984 óta fegyveres harcot folytat a török állam ellen Kurdisztán autonóm státuszának kivívása és a törökországi kurdok kulturális és politikai jogainak biztosítása érdekében. A csoportot 1978. november 27-én, a Lice közelében található Fis településen alapították, és Abdullah Öcalan volt a vezetője. Az államok és szervezetek – köztük az Európai Unió ás az ENSZ, a NATO és az Egyesült Államok – nemzetközi szinten terrorista szervezetként tartják nyilván a PKK-t. Az ügy ismertetése: Nyomozás egy, a Kongra Gel/PKK támogatásával gyanúsított uniós polgárral szemben. A gyanúsított rendkívül sok nemzetközi utazást tett, így több útja alkalmával biztonsági érdekű helyszíneket is felkeresett. A gyanú szerint a gyanúsított a betiltott terrorista szervezet, a Kongra Gel/PKK számára gyűjt pénzeszközöket, vagy e szervezet finanszírozója, illetve támogatója. Visszajelzés a tagállamtól: A 10. cikk szerinti megkeresést követően a hírszerzési bizonyítékok megerősítették a korábban ismert adatokat, és korábban nem ismert nemzetközi összefüggéseket, kapcsolatokat és gyanúsítottakat is napvilágra hoztak. Ez az ügy egy jelenleg is folyamatban lévő nyomozás részét képezi, ezért csak korlátozott mértékben hozhatók nyilvánosságra további információk visszajelzés céljából. Ugyanakkor a TFTP-n keresztül beszerzett adatok eredményeként a pénzügyi vizsgálat leszűkíthető volt a korábban nem ismert bűntársakra és helyszínekre, ennek következtében pedig jelentős hiányzó ismeretekhez sikerült hozzájutni, és új nyomozati lehetőségek tárultak fel. A nyomozás kifejezetten ennek révén nyert nemzetközi dimenziót, amelyet korábban is sejteni lehetett, de nem volt könnyen azonosítható, tehát a TFTP megerősítette a meglévő értesüléseket. A fentiek alapján pedig jelentős további vizsgálat indult, amelybe más bűnüldöző szerveket is bevontak a nyomozás fő tárgyát és a pénzügyi közreműködőket illetően. Hangsúlyozni kell, hogy rendkívül valószínűtlen, hogy más csatornákból hozzájuthattak volna a TFTP útján megkapott információkhoz, amelyek tehát komoly hasznot hajtottak ebben az ügyben. A bizonyítékok időkerete: 2004–2011 4. ügy: Iszlám Dzsihád Unió Terrorista csoport/tevékenység: Az Iszlám Dzsihád Unió, eredeti nevén Iszlám Dzsihád Csoport terrorista szervezet, amely támadásokat hajtott végre Üzbegisztánban, és merényleteket kísérelt meg Németországban. Az Iszlám Dzsihád Uniót 2002-ben az Üzbég Iszlám Mozgalomból kivált személyek alapították a pakisztáni törzsi területeken. A szervezet a felelős a 2004-ben és 2005 elején Üzbegisztánban végrehajtott, meghiúsult merényetekért. A szervezet ezután Iszlám Dzsihád Csoportról Iszlám Dzsihád Unióra változtatta az elnevezését. Az említett időszakot követően a szervezet közelebb került az al-Kaida magjához. Átszervezését követően a szervezet áthelyezte tevékenységének súlypontját, és pakisztáni és nyugat-európai, különösen németországi terrortámadások tervezésébe kezdett. A szervezet bázisa a dél-vazirisztániMirali, itt képzik ki a nyugati terrortámadásokra toborzott nyugati terroristákat. Az ügy ismertetése: Az Iszlám Dzsihád Unió terrorista szervezet tagságával gyanúsított hat személlyel szembeni nyomozás. Az egyik gyanúsított a feltételezések szerint abból a célból tett vagy tesz majd utazásokat, hogy ellenséges helyszínen terrorizmussal összefüggő képzésben részesüljön. Az egyik személyt azzal gyanúsítják, hogy felelős a finanszírozásért, a toborzásért és a tagállamokban történő illegális bevándorlásért. E gyanúsított jelenlegi tartózkodási helye ismeretlen. Visszajelzés a tagállamtól: A 10. cikk szerinti megkeresést követően a hírszerzési bizonyítékok megerősítették a korábban ismert információkat. Továbbá a bizonyítékok korábban nem ismert adatokat (külföldi bankszámlák, címek telefonszámok stb.), azonosítatlan nemzetközi kapcsolatokat, valamint korábban nem ismert további kapcsolatokat és gyanúsítottakat is feltártak. A bizonyítékokat naprakésznek tekintették. A bizonyítékok időkerete: 2009-2012 5. ügy: Szikh terrorista tevékenység Terrorista csoport/tevékenység: Szikh terrorista tevékenységek (ismeretlen/névtelen szervezet) Az ügy ismertetése: Szikh terrorista tevékenység ügyében folytatott nyomozás: Egy személyt és a hozzá kapcsolódó üzleti szervezetet azzal gyanúsították, hogy nagy összegű készpénzt halmoz fel, és különböző számlák és helyszínek közötti pénzátutalásokat és -mozgásokat végez. A gyanú szerint e pénzeket terrorcselekmények támogatásához, sőt azokra szóló megbízásokhoz használták fel. Visszajelzés a tagállamtól: A 10. cikk szerinti megkeresést követően a hírszerzési bizonyítékok megerősítették a korábban ismert információkat. Továbbá a bizonyítékok korábban nem ismert adatokat (külföldi bankszámlák, címek telefonszámok stb.), fel nem tárt nemzetközi kapcsolatokat, korábban nem ismert kapcsolatokat és gyanúsítottakat is napvilágra hoztak. A bizonyítékokat naprakésznek tekintették. A hírszerzési bizonyítékok lehetővé tették az elvégzendő vizsgálat során korábban megszerzett pénzügyi információk pontosabb értékelését. Konkrétan megállapításra került, hogy a gyanúsított nagy pénzösszegeket írt jóvá a bankszámláján/bankszámláin, e pénzeszközök eredetét azonban korábban nem ismerték. Vádemelésekre nem került sor, de a nyomozás érzékeny jellege miatt, további információk csak korlátozottan hozhatók nyilvánosságra visszajelzés céljából. Ebben az ügyben már a korai szakaszban mérlegelték a TFTP alkalmazását, fennállt ugyanis a gyanú, hogy a nyomozás tárgyát képező személynek az EU-n kívül is lehet pénzügyi „lábnyoma”. A TFTP-lekérdezésből gyors és részletes válasz érkezett; ennek eredményeként azonosították a külföldi pénzügyi tevékenységet és üzleti érdekeltségeket, ami komoly információs értékűnek bizonyult. Ezt követően több adat birtokában lehetett értékelni a nyomozás tárgyát képező személy tevékenységét, a nyomozati célokkal és a meglévő más bizonyítékokkal összefüggésben. Ebben az esetben is valószínűtlen, hogy más vizsgálati csatornák révén felfedezhették volna a TFTP útján feltárt pénzügyi összefonódások és tranzakciók jellegét, ami nagymértékben segítette a nyomozás előrehaladását és a tevékenység korai értékelését. A bizonyítékok időkerete: 2007-2012 A TFTP-ből származó, több évig megőrzött adatok jelentősége A terrorelhárítási hatóságok igazolták az uniós és amerikai értékelő csoportok számára, hogy a több évig megőrzött pénzügyi adatok – az úgynevezett historikus adatok – jelentős értéket képviselnek a terrorizmus elleni nyomozások során. A historikus adatok lehetővé teszik a nyomozók számára a finanszírozási tendenciák azonosítását, a csoporthoz való kapcsolódások nyomonkövetését és a módszerek elemzését. A TFTP-adatok pontosságának köszönhetően a nyomozók a pénzügyi tranzakciók felhasználásával sok évre visszamenően követhetik a terroristák és támogatóik nyomait. A megállapodás 2010. augusztusi hatálybalépése óta az elemzők által megtekintett összes TFTP-adat 45 százaléka volt három évnél régebbi. Előfordulhat, hogy egy terrorista sok éve tevékenykedik egy adott országban. Az adott személy esetleg bizonyos időpontban átköltözik egy másik országba, hogy terrorista akciókat hajtson végre. Lehet, hogy az illető az összes korábbi azonosítóját – így a nevét, címét és telefonszámát – megváltozatja. A 6. cikk szerinti határidőn belül megőrzött TFTP-adatok azonban összekapcsolhatják az egyént egy korábban használt bankszámlaszámmal. Még ha a terrorista új bankszámlát nyitott is, a nyomozók – a terrorista szervezetek által használt ismert számlákhoz kötődő tranzakciók nyomon követése révén – összekapcsolhatják az egyént az új számlaszámmal. Az e jelentés elkészítése során megkérdezett nyomozók egyetértettek abban, hogy a TFTP-adatok megőrzési idejének bármely öt évnél rövidebb időszakra történő csökkentése következtében a terrorista csoportok finanszírozására és működésére vonatkozó fontos információk mennének veszendőbe. Például a TFTP-ből származó adatokat használtak az Iszlám Dzsihád Unió aktivistája, Mevlut Kar által eszközölt tranzakciók nyomon követésének elősegítésére. Kar több mint 20 detonátort szállított az Iszlám Dzsihád Unió tagjainak. Az Egyesült Államok 2012 januárjában különleges minősítésű, világszerte működő terroristának minősítette Kart, aminek követeztében befagyasztották az Egyesült Államokban található teljes vagyonát. Négy évnél tovább megőrzött, TFTP-ből származó információkat használtak fel hírszerzési bizonyítékok nyújtására, valamint a Kar és támogatói közötti ügyeletek felderítésére. Kar részt vett abban a 2007-es európai pokolgépes merényletkísérletben, amely Németországban lévő amerikai katonai létesítmények és amerikai állampolgárok ellen irányult. Kar jelenleg szerepel a libanoni kormány körözési listáján, és az Interpol vörös színű felhívást adott ki a letartóztatása és kiadatása érdekében. A libanoni kormány távollétében 15 évi szabadságvesztésre ítélte amiatt, hogy al-Kaida sejtet próbált létrehozni Libanonban. A nyomozók a historikus adatok nélkül nem juthattak volna hozzá a Kar tevékenységére vonatkozó fontos információkhoz. Az Egyesült Államok Pénzügyminisztériuma elvégezte több mint ezer, 2005 és 2012 között kiadott TFTP-jelentés felülvizsgálatát[14]. Ez az elemzés arra derített fényt, hogy a hétéves időszak folyamán a TFTP-ből származó bizonyítékok 35 százaléka tartalmazott legalább három évig megőrzött adatokat. Amellett, hogy a TFTP-ből származó bizonyítékok között gyakran fordulnak elő historikus adatok, a 2005 és 2012 közötti TFTP jelentések felülvizsgálata arra is rámutat, hogy a három évnél tovább megőrzött adatok viszonylag fontos szerepet játszanak a jelentésekben. Amint azt az alábbi ábra is bemutatja, 2005 és 2012 között a TFTP-ből származó bizonyítékok alapján összeállított jelentések 65 százaléka tartalmazott három évnél tovább megőrzött TFTP-adatokat. A jelentések közel 35 százaléka esetében a historikus adatok tették ki a jelentés forrásanyagának legalább felét. 2010 óta az elemzők által – terrorelhárítási nyomozások alapján – összeállított TFTP-jelentések kerek 10 százaléka kizárólag három évnél tovább megőrzött TFTP-adatokra támaszkodott. A historikus adatok döntő szerepet játszottak az Anders Behring Breivik norvég terrorista tevékenységét elősegítő finanszírozási források és módszerek azonosításában. Egy nappal a 2011. július 22-i, 77 ember halálát és további százak sebesülését okozó merényletek után az Europol a megállapodás 10. cikke alapján az eseményekkel kapcsolatos sürgősségi megkeresést intézett az Egyesült Államok Pénzügyminisztériumához. Az Egyesült Államok Pénzügyminisztériuma aznapi válaszában 35 TFTP-ből származó bizonyítékot juttatott el az Europolhoz, amelyek részletes adatokat tartalmaztak Breivik közel egy tucat, főként európai országra, de az Egyesült Államokra és bizonyos off-shore központokra is kiterjedő pénzügyi tevékenységéről és hálózatáról. A 35 bizonyíték közül négy a merényleteket megelőző két évben végrehajtott pénzügyi tranzakciókra vonatkozott, további egy bizonyíték pedig olyan pénzügyi tevékenységre utalt, amelyre éppen három évvel a merényletek előtt került sor. A többi 30 bizonyíték olyan pénzügyi tranzakciókat érintett, amelyeket a merényleteket megelőző negyedik és nyolcadik év között hajtottak végre[15], Breivik ugyanis nemzetközi pénzügyi hálózatot épített ki, létrehozott egy „diplomagyárnak” is nevezett, ingyenes oktatási krediteket előállító vállalatot, és olyan gazdálkodási tevékenységet létesített, amely révén robbanóanyagokhoz használt anyagokat tudott beszerezni, továbbá együttműködött más országokban lévő bizonyos bűntársakkal. A norvégiai terrortámadáshoz közeledve, Breivik – talán a leleplezés elkerülése érdekében– láthatólag kevésbé használta a nemzetközi pénzügyi hálózatot. A régebbi TFTP-bizonyítékok azonban lehetővé tették, hogy a nyomozók gyorsan azonosítsák Breivik finanszírozási csatornáit és módszereit, valamint a más országokban lévő kapcsolatait és pénzügyi érdekeltségeit, ami különösen fontos volt abban az időben, amikor a hatóságok arra kerestek választ, hogy egyedüli elkövetőként vagy ismeretlen bűntársakkal együttműködve követte-e el a tetteit. Az e jelentés céljából vizsgált egy másik ügyben a nyomozók a TFTP-ből származó információk segítségével több mint 100 tranzakciót tudtak felderíteni, amelyekre négy év alatt került sor a terrorizmussal gyanúsított személy és több országban lévő támogatói között. A terrorizmussal gyanúsított személy több országban vezetett számlák segítségével gyűjtött pénzeszközöket a tervezett merényletek támogatására. A tranzakciók további vizsgálata korábban nem ismert bűntársakra és támogatókra derített fényt. Ezenfelül az e jelentés céljából vizsgált több ügyben a nyomozók terrorista csoportok – köztük az al-Kaida – és új finanszírozási források közötti tranzakciókat tudtak felderíteni. Az ilyen ügyek többségében a három évnél, illetve a 2012. júliusi törlést megelőzően végzett lekérdezések tekintetében sok esetben az öt évnél tovább megőrzött TFTP-adatokból származó információk felhasználása korábban ismeretlen szervezetekkel szembeni, önálló nyomozásokhoz vezetett. Az e jelentés 5. szakaszában szereplő terrorelhárítási nyomozásokra vonatkozó szemléltető példákban szintén többéves nyomozati bizonyítékokat hoztak létre a TFTP-ből. Adatok megőrzése és törlése A megállapodás több rendelkezést tartalmaz az adatok megőrzésére és törlésére vonatkozóan. A 6. cikk (5) bekezdése előírja, hogy a megállapodás érvényességi ideje alatt az Egyesült Államok Pénzügyminisztériuma folyamatos és legalább évente ismétlődő értékelést végez annak biztosítására, hogy meghatározza azokat a nem lehívott adatokat, amelyek már nem szükségesek a terrorizmus és annak finanszírozása elleni küzdelemben, majd azok meghatározása után az érintett adatokat – amint a technológiailag lehetségessé válik – véglegesen törli. Ezért évente elvégzi a lehívott adatok széles körű ellenőrzését és elemzését, továbbá mennyiségi és minőségi szempontból elemzi az adatok típusait és kategóriáit, ideértve földrajzi régiók szerinti besorolásukat, ami hasznosnak bizonyult a terrorelhárítási nyomozások során. Az ellenőrzés és az elemzés több szakaszban történik. Először a lehívott adatok átfogó elemzését végzik el, hogy megállapítsák az adatok típusait, valamint azokat a földrajzi régiókat, amelyek a leggyakrabban, illetve a legritkábban bukkannak fel a TFTP-lekeresések eredményeként. Másodsorban átvizsgálják azokat az üzenettípusokat és földrajzi régiókat, amelyekből – mennyiségi értelemben – a legritkábban nyernek adatokat, hogy megállapítsák azok minőségi alkotóelemeit – vagyis azt, hogy a viszonylag kevés megkapott találat mégis kiváló minőségű, illetve a terrorizmus vagy a terrorizmus finanszírozásának megakadályozása, kivizsgálása, felderítése, illetve büntetőeljárás alá vonása céljából rendkívül jelentős információkat tartalmazott-e. Harmadrészt eltávolítják a 4. cikk szerinti jövőbeni megkeresések közül azokat az üzenettípusokat és/vagy földrajzi régiókat, amelyek az értékelés idején mennyiségi vagy minőségi szempontból nem látszanak szükségesnek a terrorizmus vagy annak finanszírozása elleni küzdelemhez. Amennyiben ilyen üzenettípusokat és/vagy földrajzi régiókat azonosítanak a nem lehívott adatok között, az Egyesült Államok Pénzügyminisztériuma a megállapodás 6. cikkének (1) bekezdése szerint törli azokat. A megállapodás 6. cikkének (5) bekezdése értelmében az Egyesült Államok Pénzügyminisztériuma folyamatos értékelést végez annak érdekében, hogy az adatmegőrzési időszakok továbbra se legyenek hosszabbak a terrorizmus vagy a terrorizmus finanszírozása elleni küzdelem céljából szükségesnél. Az átfogó vizsgálat kiterjed a nyomozók meghallgatására, a terrorelhárítási nyomozások felülvizsgálatára, és emellett rendszeresen elvégzik az aktuális terrorista fenyegetések és tevékenységek vizsgálatát, a beérkező lehívott adatok említett éves felülvizsgálatával összefüggésben, annak érdekében, hogy a TFTP-adatmegőrzési időszakok megfeleljenek a folyamatban lévő terrorellenes erőfeszítéseknek. A megállapodás hatálybalépése óta elvégzett hároméves értékelés, valamint a folyamatban lévő vizsgálatok egyaránt arra a következtetésre jutottak, hogy a jelenlegi ötéves megőrzési időszakra változatlanul szükség van azoknál a nyomozásoknál, amelyekhez a TFTP-t felhasználják. A megállapodás 6. cikke emellett azt is előírja, hogy a 2007. július 20. előtt kézhez kapott és le nem hívott valamennyi adatot (vagyis azokat az adatokat, amelyeket nem hívtak le a TFTP-ből a terrorellenes nyomozások keretében) legkésőbb 2012. július 20-ig törölni kell. Az Egyesült Államok Pénzügyminisztériuma a határidő előtt befejezte az említett adattörlést, amit a szolgáltató által a második közös felülvizsgálat folyamán alkalmazott független ellenőrök is megerősítettek[16]. Továbbá a megállapodás arról is rendelkezik, hogy a 2007. július 20-án vagy azt követően kézhez kapott és le nem hívott adatokat a kézhezvételtől számított legkésőbb öt éven belül törölni kell. Az Egyesült Államok Pénzügyminisztériuma eredetileg úgy szándékozott végrehajtani ezt a rendelkezést, hogy évente törli azokat a le nem hívott adatokat, amelyek az adott évben elérik az ötéves határidőt[17]. A második közös felülvizsgálat folyamán zajlott megbeszéléseket és az uniós közös felülvizsgálati csoport ajánlását követően az Egyesült Államok Pénzügyminisztériuma felülvizsgálta az eljárásait, hogy további törlési műveleteket alakítson ki annak érdekében, hogy valamennyi le nem hívott adat maradéktalanul törlésre kerüljön az ötéves határidőig. Így már törölték az összes, 2008. december 31. előtt kézhez vett és le nem hívott adatot. Következtetés Az e jelentésben foglalt információk egyértelműen kimutatják, hogy a TFTP-ből származó adatok komoly jelentőséggel bírnak a terrorizmus és annak finanszírozása elleni küzdelem, illetve azok megelőzése tekintetében. A TFTP-ből származó információknak az Egyesült Államokban és Európában folytatott terrorelhárítási nyomozások folyamán történő tényleges alkalmazására vonatkozóan nyújtott – számos konkrét példával kísért – információk igazolták a TFTP-adatok jelentőségét. Bár sokkal több olyan ügy van, amely határozottan alátámasztja a TFTP hasznosságát, ezek közzététele kárt okozna a még le nem zárult nyomozásokban. A TFTP-információk és azok pontossága lehetővé teszi a terroristák és az őket támogató hálózatok azonosítását és üldözését világszerte. A TFTP fényt derít a terrorista szervezetek meglévő pénzügyi struktúráira, és lehetővé teszi a pénzügyi támogatás új csatornáinak, korábban nem ismert bűntársaknak és új terrorista-gyanúsítottaknak az azonosítását. A TFTP-információk emellett hozzájárulhatnak a meglévő hírszerzési értesülések értékeléséhez és megerősítéséhez, igazolhatják egy adott személy terrorista szervezeten belüli tagságát, továbbá biztosíthatják a még hiányzó információkat. A jelentés megvizsgálta a több évig megőrzött adatok jelentőségét és azok felhasználásának intenzitását. A historikus adatok kulcsszerepet játszhatnak az olyan személyekkel szembeni nyomozásokban, akik gyakran megkísérlik elleplezni a személyazonosító adatokat, így a nevüket, címűket és telefonszámukat. A TFTP és az abban megőrzött adatok segítségével azonban a nyomozók hozzá tudnak kötni egy adott személyt egy korábban használt bankszámlához, valamint azonosítani tudják a helyes személyes adatokat és az ahhoz fűződő összeköttetéseket. A 2005 és 2012 között kiadott TFTP-jelentésekkel kapcsolatban rendelkezésre álló statisztikai adatok szerint a TFTP-ből származó bizonyítékok 35 százaléka tartalmazott legalább három évig megőrzött adatokat. Figyelemmel a historikus adatok egyedülálló jelentőségére és a TFTP-bizonyítékok közötti gyakoriságára, a TFTP-adatok megőrzési idejének bármely öt évnél rövidebb időszakra történő csökkentése következtében a terrorista csoportok finanszírozására és működésére vonatkozó fontos információk mennének veszendőbe. Az Egyesült Államok Pénzügyminisztériuma a megállapodás 6. cikkében foglalt követelményeknek megfelelően törölt valamennyi 2008. december 31. előtt kézhez vett és le nem hívott adatot. Az adatok iránti megkereséseket az egyes üzenettípusok és földrajzi régiók felbukkanásának rendszeres és kiterjedt értékelése alapján határozták meg. Ezenfelül az Egyesült Államok Pénzügyminisztériuma folyamatos értékeléseket végez annak érdekében, hogy az adatmegőrzési időszakok továbbra se legyenek hosszabbak a terrorizmus vagy a terrorizmus finanszírozása elleni küzdelem céljából szükségesnél. E jelentés elkészítésével egyidejűleg a Bizottság kérésére – a megállapodás 19. cikke alapján – konzultációkat kezdtek a médiában megjelent azon állítások tisztázására, miszerint az Egyesült Államok hatóságai esetleg megsértik a megállapodás feltételeit. Az Egyesült Államok Pénzügyminisztériuma által, a 2013. szeptember 18-i és november 8-i leveleiben, valamint a 2013. október 7-i és november 18-i magas szintű megbeszéléseken szolgáltatott információk tovább tisztázták az EU–USA közötti TFTP-megállapodás végrehajtását, és nem fedték fel a megállapodás semmilyen megsértését. A Bizottság és az Egyesült Államok Pénzügyminisztériuma megállapodott, hogy a megállapodás 13. cikke szerinti következő közös felülvizsgálat elvégzésére 2014 tavaszán kerül sor. [1] First joint review report (Az első közös felülvizsgálatról szóló jelentés), SEC(2011) 438., 5. o. [2] Second joint review report (A második közös felülvizsgálatról szóló jelentés), SWD(2012) 454., 38. o., IV. melléklet. [3] A második közös felülvizsgálatról szóló jelentés, 15. o. [4] A második közös felülvizsgálatról szóló jelentés, 17. o. [5] „Jelentéseket” használnak arra, hogy a TFTP-ből származó információkat megosszák az uniós tagállamok és harmadik országok hatóságaival. Ez a gyakorlat jóval a 2010-es TFTP-megállapodást megelőzően kezdődött. A TFTP „hírszerzési bizonyíték” egy TFTP-lekérdezésre adott válaszban azonosított, olyan konkrét pénzügyi tranzakció összefoglalására utal, amely lényeges egy terrorellenes nyomozás folyamán. Minden TFTP-jelentés sok TFTP-bizonyítékot tartalmazhat. [6] Az Iszlám Forradalmi Gárda- Qods (Jeruzsálem) Haderő anyagi támogatást nyújtott a tálibok, a libanoni Hezbollah, a Hamasz, a palesztin Iszlám Dzsihád, valamint a Népi Front Palesztina Felszabadításáért Főparancsnoksága számára. Az Iszlám Forradalmi Gárda- Qods (Jeruzsálem) Haderő halált okozó eszközökkel is támogatta a terrorszervezeteket, fegyverek, kiképzés és finanszírozás formájában, valamint több terrorista támadásért is felelősséget visel. [7] A „különleges minősítésű, világszerte működő terrorista” kifejezés olyan egyéneket vagy szervezeteket jelöl, akikkel/amelyekkel szemben az Egyesült Államok elsődleges terrorellenes szankcionáló hatósága az 13224. sz. elnöki rendelet alapján szankciókat alkalmaz. [8] Ezek a számok a 2013. augusztus 20-i állapotot tükrözik. [9] ETA (Euskadi ta Askatasuna) – Baszk Szülőföld és Szabadság. [10] Resistência Galega – Galíciai Ellenállás. [11] PKK (Partiya Karkerên Kurdistan) – Kurd Munkáspárt. [12] Ezek a számok a 2013. augusztus 22-i állapotot tükrözik. [13] Az említett példák bemutatása az érintett tagállamok által adott leírásra épül. [14] A jelentéseket véletlenszerűen választották ki, hogy reprezentatív mintát kapjanak a 2005 és 2012 közötti időszakban összeállított valamennyi TFTP-jelentésről. Amint már említettük, egy TFTP-jelentés több TFTP-bizonyítékot is tartalmazhat. [15] Az öt évnél régebbi TFTP-adatok abban az időben még rendelkezésre álltak, mivel a megállapodás 6. cikke szerint valamennyi, 2007. július 20-a előtt kézhez kapott és le nem hívott adatot legkésőbb 2012. július 20-ig törölni kellett. [16] A második közös felülvizsgálatról szóló jelentés, 10. o. [17] A második közös felülvizsgálatról szóló jelentés, 10. o.